Diari Oficial de la Generalitat Valenciana


Sumari del DOGV 9189, del 06-10-2021 (2021/9781)

RESOLUCIÓ de 20 de setembre de 2021, de la Direcció General de Política Lingüística i Gestió del Multilingüisme, per la qual es convoquen cursos de formació lingüística i tècnica inclosos en el Pla d'acompanyament lingüístic per al personal de l'Administració de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9189

Data del DOGV
:   06-10-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/9781


Data del document
:   20-09-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 20 de setembre de 2021, de la Direcció General de Política Lingüística i Gestió del Multilingüisme, per la qual es convoquen cursos de formació lingüística i tècnica inclosos en el Pla d'acompanyament lingüístic per al personal de l'Administració de la Generalitat. [2021/9781]  
El títol quart de la Llei 4/1983, de 23 de novembre, d'ús i ensenyament de valencià, preveu que els poders públics han de facilitar el coneixement del valencià als funcionaris i empleats públics i n'han de fomentar l'ús en totes les actuacions administratives.  
El 12 de maig de 2017, el Consell, reunit en ple, va aprovar el Decret d'usos institucionals i administratius de les llengües oficials; el 23 de maig de 2017 se'n va publicar en el Diari Oficial de la Generalitat Valenciana el text íntegre. D'acord amb la disposició final segona, el «decret entrarà en vigor als sis mesos d'haver-se publicat en el Diari Oficial de la Generalitat Valenciana».  
Amb la finalitat que el personal de la Generalitat siga competent en les dues llengües oficials, caldrà fer una actuació en profunditat en matèria de formació. Per això, el decret, en la disposició addicional segona (Formació del personal empleat públic), estableix el següent: «Les conselleries competents en matèria de política lingüística, d'una banda, i en matèria de formació del personal de l'Administració de la Generalitat, de l'altra, organitzaran les activitats de formació i acompanyament lingüístics destinades al personal empleat públic per a garantir l'aplicació d'aquest decret.»  
La Direcció General de Funció Pública, dins del Pla de formació per al personal empleat públic al servei de la Generalitat, integra els plans de formació de l'Institut Valencià d'Administració Pública (IVAP), de l'Escola Valenciana d'Estudis de la Salut (EVES), de la Secretaria Autonòmica d'Educació i Formació Professional i de les universitats públiques de la Comunitat. Els cursos de coneixements de valencià inclosos en aquests plans de formació es duen a terme sota la modalitat d'autoformació en línia.  
D'acord amb el Decret 173/2020, de 30 d'octubre (DOGV 8959, 24.11.2020), del Consell, pel qual s'aprova el Reglament orgànic i funcional de la Conselleria d'Educació, Cultura i Esport i, posteriorment, l'Ordre 9/2021, de la Conselleria d'Educació, Cultura Esport (DOGV 9081, d'11.05.2021), que el desenvolupa, correspon al Servei de Formació i Acreditació de la Direcció General de Política Lingüística i Gestió del Multilingüisme, realitzar, dirigir i coordinar cursos i activitats per a l'extensió dels coneixements de valencià, amb especial atenció al personal de les diferents administracions públiques en col·laboració amb les entitats i els organismes responsables de la formació dels treballadors i treballadores de la funció pública valenciana.  
  
Per això, i d'acord amb les competències atribuïdes a aquesta direcció general, resolc:  
  
Primer. Oferta de cursos  
Es convoquen cursos de formació lingüística i tècnica corresponents a la campanya 2021-2022 per al personal de l'Administració de la Generalitat.  
En aquesta convocatòria, a causa de les restriccions disposades per la prevenció de la Covid-19, s'ofereixen cursos presencials i telepresencials en centres de treball, organitzats en les diferents conselleries i organismes dependents de la Generalitat.  
Els centres que realitzen els cursos en la modalitat presencial hauran de complir les mesures necessàries previstes en el seu pla de contingència davant la Covid-19 per a garantir la seguretat de l'alumnat i el professorat.  
En la modalitat telepresencial el professorat i l'alumnat es relacionaran de manera sincrònica.  
  
Segon. Coordinació i organització dels cursos  
La coordinació i l'organització de l'oferta dels cursos en centres de treball corresponen a la Direcció General de Política Lingüística i Gestió del Multilingüisme, a través del Servei de Formació i Acreditació.  
La persona responsable de la formació de cada conselleria o organisme dependent de la Generalitat haurà de designar un coordinador o coordinadora dels cursos.  
En els centres o organismes que no disposen de responsable de formació, la persona responsable del departament corresponent haurà de designar un coordinador o coordinadora dels cursos.  
  
Tercer. Modalitat de cursos  
Els cursos oferits són:  
· cursos de coneixements de valencià corresponents als nivells del MECRL (A2, B1, B2, C1, C2),  
· cursos d'actualització de coneixements de valencià de nivell C1,  
  
· cursos de preparació per a les proves dels certificats de capacitació tècnica: llenguatge administratiu.  
  
Quart. Cursos en centres de treball  
1. Coordinació i organització dels cursos  
Les conselleries i els organismes dependents de la Generalitat podran organitzar els cursos que consideren necessaris per al personal del centre de treball.  
El coordinador o coordinadora dels cursos s'encarregarà de posar-los en funcionament, de buscar-ne el professorat, d'elaborar el calendari i l'horari de les sessions formatives i comunicar-los al professorat, de matricular-hi l'alumnat i de gestionar-ne el tancament.  
Per tal que aquests cursos s'incloguen en la campanya 2021-2022, el coordinador o coordinadora de cada conselleria o organisme dependent de la Generalitat haurà de trametre la proposta organitzativa, segons el model disponible en l'annex I d'aquesta resolució i en la pàgina web http://www.ceice.gva.es/va/web/dgplgm/empleats-publics al Servei de Formació i Acreditació de la Direcció General de Política Lingüística i Gestió del Multilingüisme per tràmit telemàtic o per qualsevol dels procediments que arreplega la llei de procediment administratiu.  
  
2. Professorat  
La Direcció General de Política Lingüística i Gestió del Multilingüisme nomenarà el professorat que impartirà els cursos autoritzats.  
El professorat proposat haurà d'estar en possessió del grau en Filologia Catalana o del títol equivalent, i formar part del personal examinador de les proves de la JQCV, preferentment.  
El professorat s'encarregarà del control i seguiment de l'assistència de l'alumnat mitjançant la plataforma e-Formació, així com del tancament de l'edició del curs, de conformitat amb les instruccions que rebrà des del Servei de Formació i Acreditació.  
  
3. Dedicació lectiva, període de realització i nombre d'alumnes  
Els cursos tindran una duració d'entre 50 i 80 hores lectives i no s'autoritzaran cursos inferiors a 50 hores.  
El calendari lectiu dels cursos s'haurà de realitzar entre els mesos de desembre de 2021 i setembre de 2022, i hauran de ser confirmats per la Direcció General de Política Lingüística i Gestió del Multilingüisme.  
  
El nombre màxim d'alumnes per curs serà de 40. No hi haurà un mínim d'alumnes.  
  
4. Vacants  
Si queden places vacants en els cursos, podran ser ocupades per personal d'altres conselleries o organismes dependents de la Generalitat.  
  
  
5. Pagament  
El pagament del professorat que impartirà els cursos anirà a càrrec de les conselleries o dels organismes que els oferisquen.  
  
Cinqué. Termini de sol·licitud  
El termini per a la presentació de les propostes organitzatives és de quinze dies a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
Sisé. Autorització  
L'autorització per a la impartició dels cursos de formació lingüística i tècnica per part dels centres o entitats que ho sol·liciten es farà per resolució publicada al Diari Oficial de la Generalitat Valenciana i signada pel director general de Política Lingüística i Gestió del Multilingüisme.  
  
Seté. Certificats  
El Servei de Formació i Acreditació expedirà un certificat de participació a les persones admeses oficialment sempre que s'acredite l'assistència, com a mínim, del 85 % de la duració total del curs. L'assistència inferior al percentatge indicat impossibilita l'expedició de qualsevol certificat.  
Els certificats seran emesos en suport electrònic des de la plataforma d'e-Formació i els podrà descarregar la persona interessada des d'aquesta plataforma.  
Els certificats seran d'un còmput d'hores senceres, no se certificaran cursos de menys de 50 hores i només se certificaran els cursos autoritzats pel Servei de Formació i Acreditació.  
El Servei de Formació i Acreditació de la Direcció General de Política Lingüística i Gestió del Multilingüisme expedirà al professorat un certificat d'impartició dels cursos en finalitzar la convocatòria.  
  
  
Huité  
Aquesta resolució tindrà efectes l'endemà de ser publicada en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, les persones interessades hi poden interposar un recurs d'alçada davant de la Secretaria Autonòmica d'Educació i Formació Professional en el termini d'un mes a comptar des de l'endemà de la publicació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via que consideren oportuna.  
  
València, 20 de setembre de 2021.- El director general de Política Lingüística i Gestió del Multilingüisme: Rubén Trenzano Juan.